贈閭丘廣文
作者：趙汝鐩
朝代：宋

paragraphs: 奔走異軌轍，聚散水上萍。
誰知風月夕，同登藕花亭。
駒隙晝夜駃，塵埃鬢俱星。
朋舊半埋玉，念此慨頹齡。
天涯幸合席，相對談飄零。
昔別君韋布，照眼袍今青。
羣兒儼成行，誦書如建瓴。
瞳人紛炯炯，捧斚傾綠醽。
溪茹芹蓴美，秋核查梨馨。
開口笑豈易，主人愁罄缾。
命僕更沽覓，痛飲俱忘形。
明日又分袂，眠食加丁寧。